એ પછી ૧૯૬૭માં અમેરિકા આવ્યા પછી કોમ્પ્યુટર પ્રોગ્રામીંગ ક્ષેત્રમાં અભ્યાસ કરી એમાં કારકીર્દી ઘડી. એ વર્ષો દરમિયાન મારો સાહિત્યનો જીવ જીવતો જ હતો. કોમ્પ્યુટર પ્રોગ્રામીંગ, સોફ્ટવેર મેઈન્ટેનન્સ, સોફ્ટવેર ડીઝાઈન, વગેરેના અનુભવ અને અભ્યાસને આધારે અંગ્રેજીમાં આઠ પુસ્તકો તથા સોથી વધુ લેખો દશેક વર્ષોમાં પ્રગટ કર્યાં. રીચર્ડ એટનબરોની ‘ગાંધી’ ફિલ્મમાંથી પ્રેરણા મળતાં ત્રણ કલાકની ફીચર ફિલ્મ ‘વિવેકાનંદ’ માટે અંગ્રેજીમાં પટકથા પણ લખી જેને અંગ્રેજી તથા હિંદીમાં આંતરરાષ્ટ્રીય ધોરણે બનાવવા માટે નિર્દેશક/નિર્માતાની શોધમાં છું.